শিক্ষা মন্ত্রণালয় গভীর উদ্বেগের সঙ্গে সমগ্র পরিস্থিতি পর্যবেক্ষণ করছে জানিয়ে বিবৃতিতে বলা হয়, শিক্ষকদের এ ধরনের কার্যক্রম সুষ্ঠু শিক্ষার পরিপন্থি। আন্দোলনের ফলে শিক্ষার্থীদের ভর্তি, ক্লাস, পরীক্ষা, প্রশাসনিক কার্যক্রমসহ অন্যান্য শিক্ষা কার্যক্রম দীর্ঘদিন ধরে ব্যাহত হচ্ছে। বিবৃতিতে হুঁশিয়ারি দিয়ে বলা হয়, শিক্ষা মন্ত্রণালয় আশা করে আন্দোলনরত শিক্ষকরা অবিবেচনাপ্রসূত সব আচরণ ও শিক্ষার্থীদের স্বার্থ পরিপন্থি কার্যক্রম পরিহার করে আন্দোলন প্রত্যাহার করবেন। অনতিবিলম্বে শিক্ষার সুষ্ঠু পরিবেশ ফিরিয়ে আনার স্বার্থে পেশাগত দায়িত্ব পালনেও মনোনিবেশ করবেন। অন্যথায় সরকার বিশ্ববিদ্যালয়ের শিক্ষার পরিবেশ ও শিক্ষার্থীদের শিক্ষাজীবন অব্যাহত রাখার স্বার্থে যথাযথ ব্যবস্থা গ্রহণ করবে।